Ecuador gravlegger Assange-strid med britene
- Vi anser denne uheldige hendelsen som over, etter en alvorlig diplomatisk feil begått av britene som sa de ville ta seg inn i vår ambassade, sier Rafal Correa, Ecuadors president, ifølge Afp. I en uttalelse sier den ecuadorianske regjeringen at de har mottatt en melding fra det britiske utenriksdepartementet om at det ikke foreligger en trussel om å gå inn i ambassaden. Ønsker dialog - Det er bra at Storbritannia har lagt bort sin trussel. Nå kan vi gå videre som om vi aldri mottok den. Vi må prøve å finne en løsning på Assange-saken som er akseptabel for begge parter gjennom dialog, sier Correa. Ecuador utløste en diplomatisk feide da landet ga Assange politisk asyl etter at han hadde sittet ni uker i den ecuadorianske London-ambassaden. Assange frykter å bli sendt til USA om han utleveres til Sverige der han er etterlyst for seksuelle overgrep mot to kvinner. Ecuador ble rasende da en talsmann for det britiske utenriksdepartementet antydet at de kunne storme ambassaden for å få tak i Assange, noe som ville være et brudd på folkeretten. Den britiske utenriksministeren William Hague avviste senere en slik utvei på saken. Holder fast på utlevering Ecuador har fra før fått støtte fra sammenslutningen av alle søramerikanske land, UNASUR, og fra en sammenslutning av venstreorienterte latinamerikanske og karibiske land som ledes av Venezuela og Cuba, ALBA. De søramerikanske utenriksministrene støttet Correa i at Storbritannias trussel var uakseptabel. Ecuador krevde at Storbritannia skulle trekke trusselen tilbake. At dette nå formelt er gjort, vil gjøre det lettere for landene å forhandle videre om skjebnen til Assange. Enn så lenge er Assange fremdeles fanget i ambassaden mens britisk politi holder vakt utenfor. Britene holder fast på at de vil oppfylle sin rettslige plikt om å sende ham til Sverige.
Ecuadors president sier krangelen er over etter at britene trakk trusselen om å storme ambassaden for å pågripe WikiLeaks-grunnlegger Julian Assange.